text: Премиерът на Полша Беата Шидло подаде оставка | Свят | Новини от България и Света | OFFNews.bg
  OFFNews Последна промяна на 08 декември 2017 в 12:54 1653 0
  Новият премиер Матеуш Моравецки
  Премиерът на Полша Беата Шидло е подала оставка в четвъртък вечерта, а управляващата партия "Право и справедливост" (ПиС) издига за поста кандидатурата на вицепремиера и министър на финансите Матеуш Моравецки, предадоха информационните агенции.
  "Шидло внесе оставката си в политическия съвет на партията и тя бе приета. Политическият съвет издигна за поста кандидатурата на вицепремиера Матеуш Моравецки", съобщил прессекретарят на ПиС Беата Мазурек.
  Гласуването на кандидатурата на Моравецки и кабинета му ще се състои в долната камара на парламента на 12 декември, съобщи полската държавна агенция ПАП, цитирана от БТА. Други промени в правителството не се предвиждат.
  В същото време най-голямата опозиционна партия в Полша - "Гражданска платформа", коментира, че премиерът Беата Шидло не е взела самостоятелно решението да подаде оставка, а това се е случило по волята на лидера на управляващата партия "Право и справедливост" Ярослав Качински. Лидерът на "Гражданска платформа" Гжегож Схетина посочи, че подобни действия унижават вече бившия министър-председател.
  На 24 ноември "Гражданска платформа" поиска оставка на правителството на Шидло заради Похода за независимост във Варшава, който бе съпроводен с расистки, антисемитски и ксенофобски лозунги. Опозицията смята, че отговорни за тази акция са властите. Вчера полският Сейм не подкрепи вота на недоверие към правителството, тъй като притежаващата мнозинство партия "Право и справедливост" блокира инициативата.